**Dopuna**

**Popisa isprava i službenih obrazaca u 2023. godini**

Sukladno obvezi kontinuiranog ažuriranja *Popisa isprava i službenih obrazaca* koji je sastavni dio *Odluke o ispravama i službenim obrascima* čiji su sadržaji, oblik, način zaštite i obvezna primjena propisani zakonima i drugim propisima (Narodne novine, br. 50/11, 119/11, 28/13, 96/13, 47/14, 61/15, 34/16, 17/17, 86/17 i 97/18), navodimo dopunu važećeg Popisa isprava i obrazaca.

**Ministarstvo mora, prometa i infrastrukture**

**Pravilnik o uporabi Parkirališne karte za osobe s invaliditetom (Narodne novine, br. 139/21 i 146/22)** kao podzakonski akt Zakona o sigurnosti prometa na cestama (Narodne novine, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22 i 114/22) propisuje uvjete za stjecanje i korištenje znaka pristupačnosti, prava koja se na temelju njega mogu ostvariti, ovlaštenja i nadležnosti u postupku izdavanja, izgled i sadržaj, organizacijske, tehničke i sigurnosne mjere u postupku njegova izdavanja, te način obilježavanja parkirališnog mjesta, u dijelu koji se odnosi na uporabu parkirališne karte za osobe s invaliditetom.

U tom smislu, *»parkirališna karta za osobe s invaliditetom«*(u daljnjem tekstu: parkirališna karta) je javna isprava koja omogućava pravo na parkiranje vozila kojima se prevoze osobe s invaliditetom na parkirališno mjesto koje je za tu svrhu posebno obilježeno, a označava se simbolom znaka pristupačnosti. Znak pristupačnosti je međunarodni simbol pristupačnosti koji se sastoji od plavog kvadrata prekrivenog bijelom bojom sa stiliziranom slikom osobe u invalidskim kolicima. Znak je reguliran međunarodnim standardom ISO 7001. Izdavatelj parkirališne karte za osobe s invaliditetom je ministarstvo nadležno za poslove prometa.

Parkirališna karta sadrži otisnute podatke o identitetu nositelja prava, ima oblik pravokutnika dimenzija 106x148 mm, svijetlo plave je boje osim znaka pristupačnosti u bijeloj boji, koji ima tamnoplavu podlogu. Podijeljena uzdužno na dva dijela i na prednjoj strani i na poleđini.

Lijevi dio prednje strane sadrži: znak pristupačnosti u bijeloj boji na tamnoplavoj podlozi; datum izdavanja parkirališne karte; datum isteka parkirališne karte; serijski broj parkirališne karte i naziv nadležnog tijela. Desni dio prednje strane sadrži: velikim tiskanim slovima ispisane riječi: »PARKIRALIŠNA KARTA ZA OSOBE S INVALIDITETOM«, a ispod toga riječi »PARKING CARD«. Na dnu kartice nalaze se riječi »EUROPSKA ZAJEDNICA« i riječi »EUROPEAN COMMUNITY«, a kao pozadina oznaka »HR« unutar prstena od 12 zvijezda koji simbolizira Europsku uniju; QR kod.

Lijevi dio poleđine sadrži:fotografiju nositelja parkirališne karte, ime nositelja parkirališne karte; prezime nositelja parkirališne karte i potpis nositelja parkirališne karte. Desni dio poleđine sadrži tekst: »Ova parkirališna karta omogućava korisniku parkiranje na posebno označenim parkirnim prostorima za osobe sa težom pokretljivošću«; – »Pri parkiranju potrebno je parkirališnu kartu vidljivo istaknuti na prednje vjetrobransko staklo«.

Tekst poleđine znaka je na hrvatskom i engleskom jeziku. Parkirališna karta prikazana je na crtežu u Prilogu II. *Pravilnika o uporabi parkirališne karte za osobe s invaliditetom* (Narodne novine, broj 139/2021, 146/2022)  i njegov je sastavni dio.

Obrazac Parkirališne karte za korisnike će biti besplatan, jer će se financirati iz Nacionalnog plana oporavka i otpornosti.

Slijedom navedenog, u Popis isprava i službenih obrazaca koji je sastavni dio Odluke o ispravama i službenim obrascima čiji su sadržaj, oblik, način zaštite i obvezna primjena propisani zakonima i drugim propisima (Narodne novine, br. 50/11, 119/11, 28/13, 96/13, 47/14, 61/15, 34/16, 17/17, 86/17 i 97/18), dodaju se isprave i obrasci kako slijedi:

|  |  |
| --- | --- |
| **Naziv isprave i službenog obrasca** | **Pravni izvor** |
| **Parkirališna karta za osobe s invaliditetom**  | **Pravilnik o uporabi Parkirališne karte za osobe s invaliditetom (Narodne novine, br. 139/21 i 146/22)** |